Ο **Ντέιβιντ Ίνγκραμ** ή **Ντέιβιντ Άνκρουμ** (αγγλ.: *David Chalton Ancrum*) (Νέα Υόρκη, 9 Ιουνίου 1958) είναι Αμερικάνος πρώην καλαθοσφαιριστής. Με ύψος 1,93 μέτρα αγωνιζόταν τη θέση του σούτινγκ γκαρντ. Η ορθή απόδοση του ονόματός του στην ελληνική γλώσσα είναι **Ντέιβιντ Άνκρουμ**, όμως από λανθασμένη μετάφραση είναι γνωστός στην Ελλάδα ως Ίνγκραμ. Θεωρείται ένας από τους καλύτερους Αμερικάνους καλαθοσφαιριστές που αγωνίστηκαν στην Ελλάδα, ενώ αποτελεί τον κορυφαίο ξένο καλαθοσφαιριστή στην ιστορία του Ηρακλή Θεσσαλονίκης.

Σταδιοδρομία
------------

Αγωνίστηκε στο πρωτάθλημα του Παναμά, του Ισημερινού και στο CBA με τη φανέλα των Άλμπανι Πατρούνς, σε συνεργασία με τον Φιλ Τζάκσον. 

Το 1987 αποκτήθηκε από την ομάδα του Ηρακλή με τον οποίο αγωνίστηκε για 5 έτη έως το 1992. Την πρώτη περίοδο (1987-88) αγωνίστηκε μόνο στο Κύπελλο Κόρατς καθώς δεν επιτρεπόταν η συμμετοχή ξένων στο ελληνικό πρωτάθλημα. Είχε εντυπωσιακή παρουσία και εναντίον της Εστουντιάντες σημείωσε 42 πόντους.

Στις 15 Οκτωβρίου του 1988 αγωνίστηκε για πρώτη φορά στο ελληνικό πρωτάθλημα σημειώνοντας 35 πόντους εναντίον του Φίλιππου Θεσσαλονίκης. Στην καριέρα του στην Ελλάδα είχε μέσο όρο πάνω από 30 πόντους σε όλες τις σεζόν τις οποίες αγωνίστηκε. Την περίοδο 1990-91 σημείωσε 59 πόντους εναντίον του Περιστερίου οι οποίοι ήταν και το προσωπικό ρεκόρ του. Την περίοδο 1989-90 σημείωσε το ρεκόρ του στο κύπελλο με 58 πόντους με αντίπαλο τον Έσπερο. Η κορυφαία του επίδοση σε παιχνίδι του κυπέλλου Κόρατς ήταν οι 53 πόντοι απέναντι στη Ρίγα. Δεν ευτύχησε να στεφθεί πρώτος σκόρερ Ελλάδας καθώς βρέθηκε απέναντι στην κυριαρχία του Νίκου Γκάλη. Στα 104 παιχνίδια πρωταθλήματος που αγωνίστηκε, ο Ίνγκραμ είχε τον εντυπωσιακό μέσο όρο των 33.7 πόντων, με 4.5 ριμπάουντ, 1.1 ασίστ και 1.1 κλεψίματα κατά μέσο όρο. Σε 33 ευρωπαϊκούς αγώνες συνολικά με τη φανέλα του «Γηραιού», σημείωσε 1000 πόντους (30.3 μέσο όρο) και παραμένει ακόμα και σήμερα ο πρώτος σκόρερ της ομάδας στις ευρωπαϊκές διοργανώσεις.

Το καλοκαίρι του 1992 ο Ηρακλής προχώρησε σε ριζική ανανέωση και δεν συνέχισε την συνεργασία του με τον Ίνγκραμ. Ο Ηρακλής απέσυρε τη φανέλα του με το νούμερο 6 και την κρέμασε στην οροφή του Ιβανώφειου, όμως η φανέλα χρησιμοποιήθηκε και πάλι λίγα χρόνια αργότερα από τον Ουώλτερ Μπέρι. Βρέθηκε πολύ κοντά σε συμφωνία με το Σπόρτιγκ για να συνεχίσει την καριέρα του στην Ελλάδα όμως προέκυψε πρόταση από τη Μακάμπι Τελ Αβίβ και μετακόμισε στο Ισραήλ. Τη σεζόν 1992-93, μέτρησε με την Μακάμπι στην Ευρωλίγκα 16.7 πόντους, με 3.4 ριμπάουντ, 1.5 ασίστ και 1.0 κλέψιμο κατά μέσο όρο σε 11 αγώνες.

Η στατιστική του στην Α1
------------------------

| Περίοδος | Ομάδα | Αγώνες | Πόντοι | Πόντοι μ.ο. | 2π % | 3π % | 1π % | Ριμπάουντ | Ριμπ. μ.ο. | Ασίστ | Ασίστ μ.ο. | Κλεψίματα | Κλεψ. μ.ο. | Λάθη | Λάθη μ.ο. |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 1988-89 | Ηρακλής | 24 | 766 | (31,9) | 55% | 35% | 83% | 137 | (5,7) | 19 | (0,8) | 23 | (0,9) | 54 | (2,2) |
| 1989-90 | Ηρακλής | 27 | 1.002 | (37,1) | 59% | 46% | 87% | 96 | (3,5) | 25 | (0,9) | 27 | (1) | 44 | (1,7) |
| 1990-91 | Ηρακλής | 25 | 857 | (34,3) | 56% | 37% | 86% | 118 | (4,7) | 34 | (1,4) | 33 | (1,3) | 49 | (1,9) |
| 1991-92 | Ηρακλής | 28 | 876 | (31,1) | 55% | 27% | 80% | 119 | (4,2) | 36 | (1,3) | 30 | (1,1) | 48 | (1,7) |
| **Σύνολο** | 104 | 3,501 | (33,7) | 56% | 37% | 85% | 470 | (4,5) | 114 | (1,1) | 113 | (1,1) | 195 | (1,8) |

Παραπομπές
----------

1. 1 2 3  «Ο Ντέιβιντ Ίνγκραμ μιλάει στο Σέντραγκολ». Αρχειοθετήθηκε από το πρωτότυπο στις 1 Ιουλίου 2012. Ανακτήθηκε στις 8 Αυγούστου 2012.
2. ↑  «Ίνγκραμ: «Περήφανος που αποτελώ μέρος της τεράστιας ιστορίας του Ηρακλή»». *SDNA*. 26 Νοεμβρίου 2021. Ανακτήθηκε στις 26 Νοεμβρίου 2021.
3. ↑  «Ηρακλής: Ο μεγάλος Ντέιβιντ Ίνγκραμ στη Θεσσαλονίκη, αναβιώνει τις επικές μονομαχίες του με τον Νίκο Γκάλη (Videos)». *Eurohoops*. 26 Νοεμβρίου 2021. Ανακτήθηκε στις 26 Νοεμβρίου 2021.
4. ↑  «Ο «ημίθεος» Ντέιβιντ Ίνγκραμ!». *Triponta.com.cy* (στα Αγγλικά). 29 Αυγούστου 2020. Ανακτήθηκε στις 26 Νοεμβρίου 2021. [*νεκρός σύνδεσμος*]